**Téma: Vesmir a naša Zem (od 20.4.-24.4.2020)**

V tejto téme si odhalíme tajomstvá vesmíru a našej Zeme. S deťmi sa môžete porozprávať na túto tému na základe napr. videí na youtube.com, kde si pozriete slnečnú sústavu a jej súčasti. Vesmír je však väčší a  sú v ňom: hviezdy, planéty, slnko, kométy...Nikto nevie, aký je vesmír veľký. Skúmajú ho astrológovia. Na základe názornej ukážky napr. s loptičkami si môžete skúsiť znázorniť, ako obieha Mesiac okolo Zeme a Zem okolo Slnka. Na základe toho sa na Zemi strieda deň a noc a ročné obdobia.

Pozriete si spolu rozprávku napr. Pa a Pi, o mačiatkach, ktoré skúmajú našu Zem a jej obyvateľov, rozprávajte sa o tom, čo deti videli. Porozprávajte sa o astronautoch.

Pozerajte si encyklopédie o Vesmíre, deti nechajte, nech sa pýtajú a vy im čítajte, v jednoduchej komunikácii vysvetľujte a odpovedajte. Zamerajte sa na našu planétu Zem a pýtajte sa, na základe mapy, akou farbou sú vyznačené moria, pohoria, púšte, čo je vyznačené hnedou farbou a pod. Vysvetlite im, čo sú to kontinenty, na akom žijeme my a ukážte, kde sa nachádza Európa. Môžete si spolu vytvoriť z výkresu, kartóna alebo iného materiálu maketu našej Zeme. Pre deti to bude veľká zábava.

Nechajte deti, aby si nakreslili Vesmír a jeho súčasti, to čo videli na videu, či v knihe, alebo podľa vlastnej fantázie. Môžete si nakresliť aj mimozemšťanov podľa predstáv detí. Alebo nech deti namaľujú raketu, na ktorej by chceli letieť do Vesmíru.

Pozorujte Slnko, Mesiac a jeho fázy, skúste si urobiť denník, kde si deti budú kresliť, aký tvar má v daný večer Mesiac, porozprávajte si, prečo sa jeho tvar mení. Pozorujte hviezdy a podľa obrázkov v knihe, či na internete si vyhľadajte na oblohe nejaké súhvezdie. Súhvezdie si môžete aj vyrobiť na papieri, Spolu si vystrihnite hviezdy, deti ich vymaľujú, nalepia na papier a podĺa vlastnej fantázie pospájajú čiarami do tvaru súhvezdia, ktoré si samé pomenujú.

Pripomenieme si, že dňa 22.4. máme v kalendári Deň Zeme. Aby sme mohli na Zemi žiť, musíme si ju chrániť a začneme tým, že si budeme  udržiavať v čistote naše okolie a životné prostredie, prírodu. Porozprávajte sa s deťmi o separácií odpadu, o triedení podĺa druhu.(plasty, kov, papier, sklo) Porozprávajte sa, čo sa s triedeným odpadom deje, ako sa recykluje, na čo je to prospešné. Nechajte deti, nech si nakreslia štyri kontajnery, vyfarbia ich, jeden žltou, druhý modrou, tretí zelenou, štvrtý červenou farbou. Napíšte im aj názvy odpadu, ak je dieťa predškolák, nech samé názvy od vás opíše. Na nakreslené nádoby nech nakreslia predmety a odpad, ktorý tam patrí, pomôžte im s tým. Takto a ešte skutočným triedením odpadu s vašou pomocou si najlepšie zapamätajú, ako pristupujme k triedeniu odpadu.

Zahrajte sa hru na Zrkadlá, deti motivujte, že sa stretli s mimozemšťanom a on po nich opakuje, vy môžete byť ten mimozemšťan a vymýšľať slová a pohyby, ktoré vaše dieťa bude ako zrkadlo opakovať, môžete si aj vzájomne role otočiť.

Vystrihnite dieťaťu, alebo len nakreslite a dieťa vystrihne planéty – kruhy rôznych veľkostí, dieťa ich potom uloží podľa veľkosti, napr. od najmenšej po najväčšiu a opačne. Skúste spoločne na obrázkoch na internete spočítavať planéty, určovať, ktorá je veľká, malá, je umiestnená na obrázku hore, dole, vpravo, vľavo a pod. (rozvíjate tým u detí priestorovú orientáciu a matematickú gramotnosť).

Dieťaťu nakreslite krúžky -planéty do nich napíšte rôzne písmená, dieťa – predškolák nech hľadá planétu s určeným písmenkom (vy určte, aké má nájsť, alebo mu na predpíšte, nech ho priradí, zakrúžkuje, ako si vy určíte). Hru si môžete nazvať napr. Písmenkové planéty. Tiež sa môžete zahrať aj túto hru: na veľké kartičky z papiera napíšte názvy rôznych planét. Deťom následne na papier A4 planéty napíšte veľkým tlačeným písmom a vyzvite ich, aby hľadali kartičky s danými písmenami a vytvárali tak názvy planét.

V štvorcovej sieti (papieri) nakreslite jednoduchý obrys rakety (môže byť aj iný obrázok) dieťa nech taký istý, na základe vzoru a počítania štvorčekov na obrázku prekreslí vedľa .

Taktiež bude pre deti veľmi zábavné, ak sa rozhodnete pre tvorbu vesmírnej rakety. Či už použijete krabice, polysterén, alebo iný odpadový materiál, to je už len na vás. S deťmi to určite zvládnete a my sa budeme tešiť na vaše dielka.

A taká bezprostredná hra na vesmír a let do vesmíru, štartovanie rakety, chodenie po mesiaci? To bude ešte len zábava, určite to s vašimi deťmi vyskúšajte.

Skúste na internete vyhľadať pracovné listy na danú tému, ktoré si deti ľahko vypracujú.

Nezabúdajte rozvíjať grafomotoriku – kreslite spolu čiarky, vlnovky. Obliekajte sa akože do skanfandra pre kozmonauta a nechajte deti, nech to zvládnu samé- zapínanie gombíkov, zapínanie zipsov, zaväzovanie šnúrok. Urobte si súťaž a vyhrá ten, kto bude skôr pripravený na odlet do vesmíru.

Na internete si pozrite pesničku o Hviezdičke. Deťom sa bude veľmi páčiť. Veríme, že takto spoločne strávené dni s vašimi deťmi vám ubehnú o trochu rýchlejšie, zabavíte deti aj seba a hlavne ste spolu a čas využijete v prospech svojich detí.

Zdroj: MŠ Chtelnica